Til: Fakultetets institutter

Fra: Dekanen

|  |
| --- |
| Sakstype: O-sak |
| Møtesaksnr.: 18/21 |
|  |
| Møtedato: 20. april 2021 |
| Notatdato: 25.03.2021 |
|  |
| Saksbehandler: Rasmus Gelting Andresen |

# HF2030 – arbeidet med ny strategi for HF

Universitetet vedtok sin strategiske plan 2030 i februar 2020, og det er forventet at fakultetene følger opp med egne strategier. Fakultetet er i gang med dette arbeidet. Det er viktig å sikre et godt grunnlag for arbeidet med strategi og for fakultetsstyrets behandling. Ny strategi for HF skal vedtas i oktober 2021.

Vi oppfordrer instituttlederne til å legge fram dette notatet som orienteringssak på et instituttstyremøte ved første anledning.

## Prosessen

Hvor vil vi at HF skal være om 10 år? På hvilke områder må fakultetet endre seg for at skal være det HF som vi ønsker å være? Hvilke tilpasninger må fakultetet gjøre for å møte nye utfordringer og en ny situasjon?

Dette skal den nye strategien for HF svare på. Fakultetsledelsen har valgt å sette av god tid til å komme fram til svarene. I perioden desember til februar jobbet fem arbeidsgrupper med ulike problemstillinger og utarbeidet scenarioer for HF ti år fram i tid. Gruppene var organisert i følgende fem tematiske områder: HF og de store samfunnsutfordringene, fremragende utdanning, fremragende forskning, økonomiske utfordringer, og teknisk-administrativ støtte

Politiske beslutninger, økonomiske endringer, etterspørsel, samfunnsutfordringer og globale trender påvirker og utfordrer oss. Andre institusjoner, organisasjoner, personer, samarbeidspartnere og arbeidsgivere er viktige for å få en bedre forståelse av hvor vi er og hvor vi skal. Som en del av arbeidet gjennomførte de fem arbeidsgruppene et stort antall intervjuer med interessenter utenfor UiO, internt på UiO og internt på HF.

Arbeidet med scenarioene og interessentintervjuene har bidratt til å identifisere betingelser og rammer for fakultets utvikling, og belyst utfordringer og dilemmaer for de veivalgene en kommende strategi skal peke ut.

Rapportene fra de fem arbeidsgruppene er interessant lesning og er tilgjengelige i sakspapirene til fakultetsstyrets seminar 5. mars 2021.

Det har også vært et bevisst valg å ikke be alle enheter, alle ansatte og alle studenter om å tidlig i prosessen sende innspill til innhold og utforming av strategien. Dette er ikke et uttrykk for at ledelsen ønsker en lukket prosess, uten diskusjon og involvering. Erfaring viser at det er vanskelig å nyttiggjøre seg slike helt åpne innspill, uten et forarbeid og uten en felles kontekst, og at det er å sløse med folks tid og engasjement.

Derimot ønsker vi diskusjoner og innspill til strategien på et tidspunkt der det foreligger konkrete problemstillinger og spørsmål om prioriteringer og veivalg. Og dit har prosessen kommet nå.

## Veien videre

I notat til fakultetsstyremøtet 16. april har vi formulert en del spørsmål til diskusjon. Innenfor områdene bredde, eksellense, utdanning og arbeidslivsrelevans, samfunnsutfordringer og organisering ligger det noen dilemmaer og retningsvalg som styret bør ta stilling til, og som en ny strategi kan si noe om. Diskusjonen vil gi noen føringer for hva den nye strategien skal ha som hovedfokus innenfor noen sentrale områder.

Etter styremøtet 16. april vil en arbeidsgruppe oppnevnt av dekanen skrive utkast til strategidokument. I løpet av denne prosessen vil arbeidsgruppa hente inn innspill i organisasjonen, og instituttledermøtet vil bli brukt aktivt til diskusjon av strategi. Fakultetsledelsen vil i samarbeid med instituttene invitere til åpne møter om strategien, for alle på det enkelte institutt.

Utkast til strategi blir lagt fram for fakultetsstyret som diskusjonssak 18. juni og 24. september, før styret skal vedta endelig strategi 29. oktober.

## Tidsplanen

* Fakultetsstyret ble orientert om prosess for å utarbeide ny strategi for HF i styremøtene 25. september og 27. november 2020.
* I styreseminar 5. mars 2021 fikk styret presentert resultatene fra arbeidet i fem arbeidsgrupper, og styret hadde en innledende diskusjon om strategien.
* I styremøte 16. april fortsetter styret denne diskusjonen.
* April-juni: Arbeidsgruppe utarbeider utkast. Allmøter på instituttene.
* 18. juni blir strategi behandlet som diskusjonssak i fakultetsstyret.
* Utkast til strategi blir sendt ut på høring til instituttene i perioden mellom fakultetsstyremøtene i juni og september.
* 24. september blir utkast til strategi behandlet i fakultetsstyret.
* 24. oktober skal styret etter planen vedta strategien.

## Relevante dokumenter:

* Notat til fakultetsstyret 16. april (blir lagt ut på hf.uio.no i forkant av styremøtet)
* [Notat og rapporter til styreseminaret 5. mars](https://www.hf.uio.no/om/organisasjon/styret/moter/2021/1-2021/seminar.html)
* [Strategi 2030 (UiO)](https://www.uio.no/om/strategi/strategi-2030/)
* [Humaniorastrategi for UiO](https://www.uio.no/om/strategi/humaniorastrategi/index.html)
* [Handlingsplan for likestilling og mangfold 2020-23 (HF)](https://www.hf.uio.no/om/strategi/handlingsplan-for-likestilling-og-mangfold-20-23/)
* [Nettside om strategiarbeidet](https://www.hf.uio.no/om/strategi/strategi-2030/)